**Databehandleravtale**

Innhold

[1 BAKGRUNN OG FORMÅL 3](#_Toc61245186)

[2 DEFINISJONER 3](#_Toc61245187)

[3 OMFANG 3](#_Toc61245188)

[4 GENERELLE PLIKTER 3](#_Toc61245189)

[5 BISTAND TIL DEN BEHANDLINGSANSVARLIGE 3](#_Toc61245190)

[6 TEKNISKE OG ORGANISATORISKE SIKKERHETSTILTAK 4](#_Toc61245191)

[7 BRUK AV UNDERDATABEHANDLERE 4](#_Toc61245192)

[8 INTERNASJONAL DATAOVERFØRING 4](#_Toc61245193)

[9 BRUDD PÅ PERSONOPPLYSNINGSSIKKERHETEN 5](#_Toc61245194)

[10 REVISJON 5](#_Toc61245195)

[11 ANSVARSBEGRENSNING 5](#_Toc61245196)

[12 [alt.] ANDRE BEHANDLINGSANSVARLIGE 6](#_Toc61245197)

[13 VARIGHET OG OPPSIGELSE 6](#_Toc61245198)

**Veiledning:**

**GDPR** er en forkortelse for *The General Data Protection Regulation*. **Databehandler** er den som behandler personopplysninger på oppdrag fra den behandlingsansvarlige. Dette er vanligvis leverandørens virksomhet.
**Behandlingsansvarlig** er den som bestemmer formålet med behandlingen av personopplysninger og hvilke hjelpemidler som skal brukes. Dette er vanligvis kundens virksomhet.

Rød tekst i klammer [Alt 1] skal redigeres i forhold til den angjeldende avtalen.
Vedlegg 1-3 fylles ut etter behov i forhold til den angjeldende avtalen.

1. Fylles ut av Behandlingsansvarlige, vanligvis Kunden
2. Fylles ut av Databehandleren, vanligvis Leverandøren
3. Fylles ut av Databehandleren, vanligvis Leverandøren

<https://www.datatilsynet.no/>
<https://lovdata.no/dokument/NL/lov/2018-06-15-38>

# 1 BAKGRUNN OG FORMÅL

1.1 Dette databehandlingssupplementet ("**Databehandleravtalen**") er en del av [navn på hovedavtalen] datert [dato] ("**Hovedavtalen**") mellom [navn] (den "**Behandlingsansvarlige**") og [navn] ("**Databehandleren**"), der begge utgjør en "**Part**", samlet benevnt som "**Partene**". [Alt] Databehandleravtalen gjelder også for behandling som Databehandleren gjør på vegne av [navn]. Dette er nærmere regulert i pkt.12.

1.2 Formålet med denne Databehandleravtalen er å fastlegge Partenes rettigheter og plikter vedrørende Databehandlerens behandling av personopplysninger på vegne av den Behandlingsansvarlige under Hovedavtalen.

1.3 [Alt]Denne Databehandleravtalen erstatter alle tidligere avtaler og bestemmelser Partene imellom hva gjelder personvern.

1.4 Med unntak for det som er spesifisert her, skal Hovedavtalens betingelser gjelde. [Alt 1]I tilfelle uoverensstemmelse mellom Hovedavtalen og denne Databehandleravtalen når det gjelder forhold spesifikt knyttet til personvernvern, skal Databehandleravtalen gis forrang. [Alt 2]I tilfelle uoverensstemmelse mellom Hovedavtalen og denne Databehandleravtalen, skal Hovedavtalen gis forrang.

# 2 DEFINISJONER

2.1 I denne Databehandleravtalen skal følgende ord og uttrykk ha den betydning som er angitt nedenfor.

2.2 "**Gjeldende personvernregler**": Gjeldende lover og regler om personvern, inkludert personopplysningsloven og GDPR (fra og med 25. mai 2018).

2.3 "**GDPR**": EUs personvernforordning 2016/679.

2.4 "**Standardklausuler**": Standardklausuler for overføring av personopplysninger til databehandlere etablert i tredjestater, etablert ved EU-kommisjonens vedtak av 5. februar 2010 og/eller som etablert av EU-kommisjonen eller en relevant tilsynsautoritet i henhold til GDPR artikkel 28(7) eller 28(8);

2.5 "**Underdatabehandler**": En annen databehandler engasjert av Databehandleren.

2.6 "**Tredjestat**": Et land utenfor EØS som EU-kommisjonen ikke har fastslått at sikrer et tilstrekkelig beskyttelsesnivå.

2.7 For øvrig skal ord og uttrykk ha samme mening som de er tillagt i GDPR.

# 3 OMFANG

3.1 Denne Databehandleravtalen gjelder alle personopplysninger som Databehandleren har mottatt, er gitt tilgang til eller har generert i forbindelse med Hovedavtalen.

3.2 [Alt]Denne Databehandleravtalen skal, så langt den passer, også omfatte behandling av data som ikke er personopplysninger, som Databehandleren har mottatt, er gitt tilgang til eller har generert i forbindelse med Hovedavtalen. Begrepet "personopplysninger" skal, så langt det passer, derfor også omfatte data som ikke er personopplysninger.

3.3 Databehandlingens formål og art, typen personopplysninger som behandles, samt kategorier av registrerte fremgår av Vedlegg 1.

# 4 GENERELLE PLIKTER

4.1 Behandlingsansvarlig er ansvarlig for at personopplysninger blir behandlet i samsvar med gjeldende personvernregler.

4.2 Behandlingsansvarlig bestemmer formål og hjelpemidler som skal brukes i behandlingen.

4.3 Databehandleren garanterer å ha gjennomført egnede tekniske og organisatoriske tiltak som sikrer at behandlingen oppfyller kravene i henhold til gjeldende personvernregler og ivaretar de registrertes rettigheter, og at disse tiltakene vil etterleves i hele avtaleperioden.

4.4 Databehandleren skal behandle personopplysningene utelukkende for det formål og innenfor det omfang som er angitt i Vedlegg 1 og for øvrig i samsvar med den Behandlingsansvarliges dokumenterte instrukser

4.5 Databehandleren skal omgående underrette den Behandlingsansvarlige skriftlig hvis den har rimelig grunn til å tro at (i) en instruks fra den Behandlingsansvarlige kan medføre at Databehandleren bryter med gjeldende personvernlovgivning, eller (ii) gjeldende rett i EØS-området krever at Databehandleren behandler personopplysninger utover omfanget av den Behandlingsansvarliges dokumenterte instrukser, med mindre denne rett av hensyn til viktige samfunnsinteresser forbyr slik underretning (i så fall skal Databehandleren underrette den Behandlingsansvarlige så snart retten tillater det). I tilfelle av (i) eller (ii) skal Partene i god tro diskutere hvordan problemet kan løses uten at det negativt påvirker vernet av de registrertes rettigheter.

4.6 Hvis Databehandleren er underlagt godkjente adferdsnormer i henhold til GDPR artikkel 40 eller en godkjent sertifiseringsmekanisme i henhold til GDPR artikkel 42, garanterer Databehandleren at den vil etterleve slike atferds normer eller sertifiseringsmekanismer.

# 5 BISTAND TIL DEN BEHANDLINGSANSVARLIGE

5.1 Databehandleren skal, ved hjelp av egnede tekniske og organisatoriske tiltak, bistå den Behandlingsansvarlige i den grad det er mulig med å oppfylle den Behandlingsansvarliges plikt til å svare på anmodninger som den registrerte inngir med henblikk på å utøve sine rettigheter fastsatt i GDPR kapittel 3, herunder anmodninger om informasjon, innsyn, korrigering, sletting, begrensning av behandlingen, dataportabilitet, innsigelser, og det å ikke være underlagt automatiserte individuelle avgjørelser.

5.2 Med hensyn til behandlingens art og den informasjon som er tilgjengelig for databehandleren, skal Databehandleren bistå den Behandlingsansvarlige med forpliktelsene i henhold til GDPR artikkel 32 til 36, herunder forpliktelsene til datasikkerhet (som nærmere beskrevet i punkt 6), melding om brudd på personopplysningssikkerhet (som nærmere beskrevet i punkt 9), vurdering av personvernkonsekvenser, samt forhåndsdrøftinger.

5.3 Databehandleren skal ikke kommunisere direkte med de registrerte eller med tilsynsmyndigheter med mindre dette er forhåndsgodkjent av den Behandlingsansvarlige. Databehandleren skal umiddelbart videresende til den Behandlingsansvarlige forespørsler eller klager som den eventuelt mottar fra de registrerte. Databehandleren skal også umiddelbart videresende eventuelle forespørsler fra en tilsynsmyndighet som gjelder inspeksjoner, undersøkelser, eller tilgang til eller informasjon om personopplysninger, med mindre loven forbyr det (i så fall skal Databehandleren underrette den Behandlingsansvarlige så snart loven tillater det).

# 6 TEKNISKE OG ORGANISATORISKE SIKKERHETSTILTAK

6.1 Databehandleren skal gjennomføre egnede tekniske og organisatoriske sikkerhetstiltak for å verne personopplysningene mot utilsiktet eller ulovlig tilintetgjøring, tap, endring, ikke-autorisert utlevering eller tilgang. Databehandleren skal som et minimum gjennomføre de tiltakene som er påkrevd i henhold til GDPR artikkel 32, samt de tiltak som er angitt eller referert til i Vedlegg 2.

6.2 Databehandleren skal ikke utlevere eller tilgjengelig gjøre personopplysninger for tredjeparter uten skriftlig forhåndsgodkjennelse fra den Behandlingsansvarlige, med unntak for eventuelt godkjente underdatabehandlere i den utstrekning de har behov for opplysningene for å kunne utføre sine oppgaver.

6.3 Databehandleren skal sikre at kun autoriserte personer har tilgang til opplysningene, og at Databehandleren fratar tilgangen dersom autorisasjonen utløper eller av andre grunner ikke lenger gjelder for personen. Databehandleren skal kun autorisere personer som av nødvendige grunner må ha tilgang til personopplysningene. Databehandleren skal påse at alle personer som er autorisert til å behandle personopplysningene har forpliktet seg til å behandle opplysningene fortrolig eller er underlagt en egnet lovfestet taushetsplikt. På forespørsel fra den Behandlingsansvarlige skal Databehandleren fremlegge kopi av slike personers signerte taushetsavtaler. Plikten til konfidensialitet gjelder også etter at databehandleroppdraget er fullført

# 7 BRUK AV UNDERDATABEHANDLERE

7.1 [Alt 1]Databehandleren kan kun engasjere underdatabehandlere etter særlig skriftlig tillatelse fra den Behandlingsansvarlige. Eventuelle godkjente underdatabehandlere er oppført i Vedlegg 3. [Alt 2]Den Behandlingsansvarlige tillater at Databehandleren engasjerer underdatabehandlere. På forespørsel skal den Behandlingsansvarlige motta informasjon om hvem underdatabehandlerne er, samt hvor de behandler personopplysningene. Databehandleren skal underrette den Behandlingsansvarlige om eventuelle planer om å benytte andre underdatabehandlere eller skifte ut underdatabehandlere. Den Behandlingsansvarlige har rett til å motsette seg slike endringer.

7.2 I henhold til punkt 7.1 skal Databehandleren kun engasjere underdatabehandlere som gjennomfører egnede tekniske og organisatoriske tiltak som sikrer at databehandlingen oppfyller kravene etter gjeldende personvernregler og som sikrer de registrertes personvern. Databehandleren skal gjennomføre egnede kontroller av underdatabehandlerne for å verifisere deres databeskyttelsesnivå. Databehandleren skal fremlegge rapporter fra slike kontroller for den Behandlingsansvarlige.

7.3 Databehandleren skal inngå skriftlig avtale med hver underdatabehandler som pålegger egne forpliktelser med hensyn til vern av personopplysninger. Når underdatabehandleren er engasjert for å utføre spesifikke databehandlingsaktiviteter på vegne av den Behandlingsansvarlige, skal den Behandlingsansvarlige ved skriftlig avtale pålegge underdatabehandleren de samme forpliktelsene med hensyn til vern av personopplysninger som fastsatt i denne Databehandleravtalen. På forespørsel fra den Behandlingsansvarlige skal Databehandleren fremlegge kopi av avtaler med underdatabehandlere. Forretningsmessig og annen forretningssensitiv informasjon kan dog sladdes.

7.4 Databehandleren har fullt ansvar for underdatabehandlerens utførelse av sine forpliktelser.

# 8 INTERNASJONAL DATAOVERFØRING

8.1 Databehandleren kan kun overføre personopplysninger til en tredjestat eller en internasjonal organisasjon etter samtykke fra den Behandlingsansvarlige. Før overføring kan skje, skal Databehandleren sikre og dokumentere at personopplysningene får et tilsvarende beskyttelsesnivå som i EØS-området, og om nødvendig iverksette ytterligere tiltak for å sikre tilstrekkelig beskyttelsesnivå.

Databehandleren kan imidlertid overføre personopplysninger til en tredjestat hvis det kreves i henhold til gjeldende rett i EØS-området. I slike tilfeller skal Databehandleren underrette den Behandlingsansvarlige om nevnte rettslige krav før overføringen, med mindre denne rett av hensyn til viktige samfunnsinteresser forbyr slik underretning (i så fall skal Databehandleren underrette den Behandlingsansvarlige så snart retten tillater dette).

8.2 Dersom bruk av en godkjent underdatabehandler krever overføring av personopplysninger til en tredjestat, og slike overføringer er godkjent av Databehandleren, gir den Benhandlingsansvarlige Databehandleren fullmakt til å inngå standardklausuler i uendret form med underdatabehandleren på vegne av den Behandlingsansvarlige dersom dette er nødvendig for å tilfredsstille krav etter gjeldende personvernregler. Så snart en slik avtale er inngått skal underdatabehandleren fremlegge en kopi av denne for den Behandlingsansvarlige. Alle slike standardklausuler skal automatisk opphøre ved opphøret av denne Databehandleravtalen.

# 9 BRUDD PÅ PERSONOPPLYSNINGSSIKKERHETEN

9.1 Databehandleren skal gi skriftlig melding til den Behandlingsansvarlige om eventuelle brudd på denne Databehandleravtalen eller personopplysningssikkerheten. Meldingen skal gis senest 36 timer etter at Databehandleren ble oppmerksom på bruddet.

9.2 Melding om brudd på personopplysningssikkerheten må minst, i den grad det er relevant:

a. beskrive arten av bruddet, herunder, når det er mulig, kategoriene av og omtrentlig antall registrerte som er berørt, og kategoriene av og omtrentlig antall personopplysningsposter som er berørt;

b. inneholde, når det er mulig, de berørte registrertes identitet;

c. formidle navn og kontaktinformasjon til personvernrådgiveren eller et annet kontaktpunkt hos Databehandleren for ytterligere innhenting av informasjon;

d. beskrive de sannsynlige konsekvensene av bruddet på personopplysningssikkerheten;

e. beskrive de tiltak som er truffet eller foreslått for å håndtere bruddet, herunder, dersom det er relevant, tiltak for å redusere eventuelle skadevirkninger;

f. inkludere annen informasjon som kreves for at den Behandlingsansvarlige kan overholde gjeldende personvernregler.

9.3 Databehandleren skal så snart som mulig gjennomføre alle tiltak som beskrevet i punkt e. ovenfor, samt gjennomføre alle de tiltak som med rimelighet kreves for å unngå at det senere oppstår lignende brudd på personopplysningssikkerheten. Databehandleren skal tillate den Behandlingsansvarlige å undersøke, fastlegge årsaken til og å verifisere de tiltak som er gjennomført eller foreslått av den Behandlingsansvarlige for å håndtere bruddet på personopplysningssikkerheten. Databehandleren skal, så langt det er mulig, rådføre seg med den Behandlingsansvarlige med hensyn til de tiltak som skal gjennomføres samt overveie innspill fra den Behandlingsansvarlige i den forbindelse.

9.4 Kun den Behandlingsansvarlige har rett til å informere den relevante tilsynsmuligheten og de berørte registrerte om brudd på personopplysningssikkerheten. Databehandleren skal avstå fra å informere allmennheten eller tredjepart om brudd på personopplysningssikkerheten.

# 10 REVISJON

10.1 Databehandleren skal dokumentere, samt gjøre tilgjengelig for den Behandlingsansvarlige, informasjon som er nødvendig for å påvise etterlevelse av denne Databehandleravtalen og gjeldende personvernregler.

10.2 Databehandleren skal muliggjøre og bidra ved revisjoner av Databehandlerens behandlingsaktiviteter som utføres av den Behandlingsansvarlige eller av annen inspektør på fullmakt fra den Behandlingsansvarlige. Databehandleren skal også muliggjøre og bidra ved revisjoner fra tilsynsmyndigheter.

10.3 Databehandleren skal, på egen hånd eller via annen inspektør på fullmakt fra Databehandleren, foreta jevnlige revisjoner av sine behandlingsaktiviteter. Databehandleren skal oversende kopi av revisjonsrapporter fra slike revisjoner til den Behandlingsansvarlige. Den Behandlingsansvarlige skal ha rett til å fremlegge slike revisjonsrapporter til sine eksterne revisorer og tilsynsmyndigheter.

10.4 Databehandleren skal umiddelbart varsle den Behandlingsansvarlige hvis den mottar forespørsel fra en myndighet om å utlevere personopplysninger som er behandlet under denne Databehandleravtalen. Med mindre loven krever det, skal Databehandleren ikke etterkomme en slik forespørsel uten skriftlig forhåndsgodkjenning fra den Behandlingsansvarlige.

10.5 Dersom en revisjon avdekker avvik fra forpliktelsene i denne Databehandleravtalen, skal Databehandleren så snart som mulig avhjelpe slike avvik (og, hvis relevant, påse at den relevante underdatabehandleren gjør det samme). Den Behandlingsansvarlige kan kreve at hele eller deler av behandlingsaktivitetene midlertidig opphører til vellykket utbedring er bekreftet.

10.6 Hver av partene dekker sine egne kostnader forbundet med en revisjon. Hvis en revisjon avdekker ikke-uvesentlige avvik fra forpliktelsene i denne Databehandleravtalen, skal alle kostnader forbundet med revisjonen dekkes av Databehandleren, herunder den Behandlingsansvarliges og eksterne revisorers rimelige kostnader.

# 11 ANSVARSBEGRENSNING

11.1 Databehandleren skal holde den Behandlingsansvarlige skadesløs fra eventuelle kostnader (herunder rimelige saksomkostninger) og tap som følge av et krav fra en tredjepart (inkludert tilsynsmyndigheter og registrerte) om at behandlingen av personopplysningene innebærer brudd på gjeldende personvernregler, og kravet skyldes Databehandlerens mislighold av sine forpliktelser i denne Databehandleravtalen, herunder behandling av personopplysninger utover den Behandlingsansvarliges skriftlige instrukser.

11.2 Skadesløsholdelsen er betinget av (i) at den Behandlingsansvarlige umiddelbart varsler Databehandleren om kravet, og (ii) at Databehandleren får mulighet til å samarbeide med den Behandlingsansvarlige i forsvaret mot og oppgjøret av kravet.

# 12 [alt.] ANDRE BEHANDLINGSANSVARLIGE

12.1 Databehandleren anerkjenner at personopplysningene også behandles på vegne av den Behandlingsansvarliges konsernselskaper/kunder/klienter. Slike andre behandlingsansvarlige kan håndheve denne Databehandleravtalen som om de var avtaleparter. Slik håndheving skal imidlertid skje gjennom den Behandlingsansvarlige som er avtalepart.

12.2 Den Behandlingsansvarlige kan videresende enhver instruks fra slike andre behandlingsansvarlige, og Databehandleren skal handle i samsvar med slike instrukser som om de var den Behandlingsansvarliges egne.

|  |  |
| --- | --- |
| For og på vegne av den Behandlingsansvarlige:Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_Navn:Dato: | For og på vegne av Databehandleren:Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_Navn:Dato: |

12.3 Den Behandlingsansvarlige kan videresende enhver dokumentasjon og informasjon mottatt av Databehandleren til slike andre behandlingsansvarlige.

# 13 VARIGHET OG OPPSIGELSE

13.1 Denne Databehandleravtalen gjelder så lenge Databehandleren behandler personopplysninger på vegne av den Behandlingsansvarlige i forbindelse med Hovedavtalen.

13.2 Behandlingsansvarlig har rett til å si opp avtalen dersom databehandleren ikke lenger oppfyller kravene etter GDPR artikkel 28 nr.1

13.3 Ved opphør eller oppsigelse av Databehandleravtalen skal Databehandleren, dersom den Behandlingsansvarlige ønsker det, slette eller tilbakelevere alle personopplysninger til den Behandlingsansvarlige og slette eksisterende kopier, og bekrefte overfor den Behandlingsansvarlige at dette er gjort, med mindre gjeldende rett i EØS-området krever at Databehandleren lagrer personopplysningene (i så fall skal Databehandleren besørge sikker lagring, men ikke aktivt behandle, personopplysningene, og skal slette personopplysningene så snart loven tillater dette).

**VEDLEGG 1: DATABEHANDLINGENS OMFANG**

**Veiledning:**

*Personopplysning er enhver opplysning om en identifisert eller identifiserbar fysisk person. Enhver opplysning skal forstås svært vidt og inneholder ingen begrensninger knyttet til art, innhold eller form. Personopplysninger kan formidles gjennom tekst, tall, bilde, video, lydopptak, data eller hvilken som helst annen slags fremstilling av informasjon. Opplysningene må dreie seg om en fysisk person. Det er ikke et krav at personen må være identifisert – det er tilstrekkelig at det er mulig å identifisere vedkommende.*

*Navnet på et enkeltpersonforetak vil kunne være personopplysning.*

*Behandling er enhver operasjon som gjøres med personopplysninger, enten automatisert eller ikke, f.eks. innsamling, registrering, organisering, strukturering, lagring, tilpasning eller endring, gjenfinning, konsultering, bruk, utlevering ved overføring. Spredning eller andre former for tilgjengeliggjøring, sammenstilling eller samkjøring, begrensning, sletting eller tilintetgjøring.*

**Behandlingens tema**

Sett inn en detaljert beskrivelse av selve behandlingen. Beskriv konkret hva du som Databehandler faktisk skal gjøre.

**Behandlingens formål**

Formålet med databehandlingen er at Databehandleren skal kunne utføre sine forpliktelser i henhold til Hovedavtalen.

**Behandlingens art og hensikt**

Sett inn beskrivelse eller sett inn referanse til relevante deler av Hovedavtalen eller vedlegg til Hovedavtalen. Eksempel kan være *lagring av data på en skybasert plattform.*

**Kategorier av registrerte**

Sett inn. *Eksempler: Den Behandlingsansvarliges nåværende, tidligere og potensielle ansatte; nåværende, tidligere og potensielle ansatte hos den Behandlingsansvarliges kunder.*

**Typen personopplysninger**

Sett inn. *Eksempler: Navn, kjønn, fødselsdato, telefonnummer, adresse, e-postadresse, funksjoner/stilling, ansatt-ID, tjenestetid, lønn, utdannelse og andre yrkesmessige kvalifikasjoner, opplysninger vedrørende nåværende og tidligere pensjonsordninger og pensjonsbeløp, pensjonsinnskudd, ytelser til ansatte, sivilstand, stønader, bankopplysninger, personnummer og/eller helsetilstand, lønn; kredittopplysninger, forhold til myndigheter og myndighetspersoner, informasjon mottatt gjennom søk i offentlige kilder og samtaler/intervjuer; transaksjoner, atferds opplysninger (f.eks. besøkte nettsteder, aktiviteter utløst ved definerte handlinger slik som sideinnlastinger, klikk, innlogginger og kjøp); GEO lokaliseringsdata.*

**Særlige kategorier av personopplysninger (hvis relevant)**

Sett inn. *Også kalt sensitive personopplysninger. Dette er opplysninger som krever ekstra vern, slik som opplysninger om rasemessig eller etnisk opprinnelse, politisk oppfatning, religion, filosofisk overbevisning eller fagforeningsmedlemskap, helseopplysninger, seksuell orientering med mer.*

**VEDLEGG 2: TEKNISKE OG ORGANISATORISKE SIKKERHETSTILTAK**

**Veiledning:**

*Databehandleren skal som et minimum gjennomføre alle de tiltak som er angitt eller henvist til nedenfor. Databehandleren kan ikke uten skriftlig samtykke fra den Behandlingsansvarlige gjøre endringer i disse tiltakene som reduserer graden av datasikkerhet. Databehandleren skal kontinuerlig arbeide for å forbedre sikkerhetstiltakene og sørge for at de oppdateres i takt med den teknologiske utviklingen.*

**Alt 1**: [Sett inn referanse til Databehandlerens retningslinjer for datasikkerhet/IT sikkerhet policy]

**Alt 2**: [Beskriv nedenfor]

**Pseudonymiseringstiltak**

*Pseudonymisering vil si behandling av personopplysninger på en slik måte at personopplysningene ikke lenger kan knyttes til en bestemt registrert uten bruk av tilleggsinformasjon, forutsatt at slik tilleggsinformasjon oppbevares separat og er gjenstand for tekniske og organisatoriske tiltak som sikrer at personopplysningene ikke kan knyttes til en identifisert eller identifiserbar person*.

*Det kan være så enkelt som å bytte navn på personer med en nummerserie eller skifte ut 11-sifrede fødselsnumre med nye, tilfeldige verdier (såkalte tokens).*

Sett inn beskrivelse av eventuelle pseudonymiseringstiltak.

**Krypteringstiltak**

*Kryptering er prosessen med koding av data på en slik måte at bare autoriserte personer har tilgang til opplysningene. Følgende opplysninger anbefales å kryptere, jf Perosnvernforordningen art. 32: Særlige kategorier av personopplysninger (sensitive personopplysninger), fødselsnummer, personopplysninger om mange, personopplysninger som behandlingsansvarlig har klassifisert som beskyttelsesverdig.*

Sett inn beskrivelse av eventuelle krypteringstiltak.

**Tiltak for å sikre personopplysningenes fortrolighet**

Sett inn beskrivelse. Eksempler kan være tiltak for å kontrollere tilgang, og for å skille opplysningene fra opplysninger som Databehandleren behandler på vegne av andre behandlingsansvarlige.

**Tiltak for å sikre personopplysningenes integritet**

Sett inn beskrivelse. Et eksempel kan være tiltak for å overvåke endringer i opplysningene.

**Tiltak for å sikre tilgjengeligheten til personopplysningene**

Sett inn beskrivelse. Et eksempel kan være backup-tiltak.

**Tiltak for å sikre robusthet i behandlingssystemene og -tjenestene**

Sett inn beskrivelse. Eksempler kan være tiltak for katastrofegjenoppretting og redundans.

**Andre datasikkerhetstiltak**:

Sett inn beskrivelse, eller "ikke relevant".

**VEDLEGG 3: GODKJENTE UNDERDATABEHANDLERE**

**Veiledning:**

*Behandling innebærer ofte leveransekjeder mellom flere aktører. I slike tilfeller når databehandleren vil benytte underdatabehandlere, må behandlingsansvarlig ha kontroll overdataflyten og aktørene. Databehandleren må ha forhåndstillatelse fra den behandlingsansvarlige til å engasjere en annen databehandler.*

*Databehandler pålegges fullt ansvar overfor behandlingsansvarlig for sin bruk av underbehandlere, og underbehandlere gjennom egen avtale skal pålegges de samme forpliktelsene som i databehandleravtalen mellom den behandlingsansvarlige og databehandleren.*

|  |  |  |
| --- | --- | --- |
| Selskapets navn | Selskapets adresse | Behandlingssted |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |